Morten Messerschmidt (DF), 2025-05-27:
Tak, formand.
Hvor lang tid har man så?
Okay, 5 minutter.
Tiden går hurtigt i international politik i de her år.
For 5 år siden, for 10 år siden havde man næppe regnet med, at der i Europa i dag ville være krig; at vi måske var på randen til en væbnet konflikt i strædet omkring Taiwan; at Trump ville vende tilbage; at verden generelt ville blive mere uforudsigelig.
Men det er så vores lod som beslutningstagere i den her verden at følge med og forhåbentlig også præge tingene i den retning, som er i vores interesse.
I min levetid har jeg set et Kina gå fra at være en måske lidt duknakket, underudviklet økonomi, som bare gerne ville være med, til i dag at blive en kynisk spiller på den internationale scene, som ikke skyer nogen midler for at fremme sine interesser.
Ingen af de to Kinaer er jeg tilhænger af.
Jeg ønsker ikke et Kina, der holdes tilbage i økonomisk armod, men jeg ønsker heller ikke en verden, som styres efter Kinas interesser.
Derfor er jeg og Dansk Folkeparti og, fornemmer jeg, ganske mange partier her i Folketinget dybt bekymrede for den alt for vage politik, der fra EU's side og dermed jo også fra Danmarks side ofte vises over for diktaturet i Beijing.
Det gælder i forhold til handelspolitikken, hvor man helt har siddet på hænderne i relation til Temu, som smadrer økonomien for rigtig mange europæiske, herunder danske virksomheder.
Også små og mellemstore virksomheder oversvømmer vores markeder med produkter, som er sundhedsskadelige, miljøskadelige og på mange måder aldrig nogen sinde burde finde vej ind til Europa.
Vi ser det også på det mere mentale, teknologiske plan med TikTok, hvor alle ved, at TikTok i sin nuværende version er styret af virksomheder, der skal rapportere alle informationer til den kommunistiske regering i Beijing, og som er decideret programmeret til at ødelægge unge menneskers hjerner.
Man ser det allerede derved, at TikTok i den version, der findes i Vesten, ganske enkelt ikke er lovlig i Kina.
Jeg tænker, man eksempelvis kunne ophæve den postkonvention, som stadig væk klassificerer Kina som et udviklingsland, hvilket gør, at de altså nærmest for ingen pris kan eksportere deres i forvejen prisunderbudte varer til vores markeder og på den måde smadre vores økonomi.
Det giver ingen mening, at man betragter Kina som et uland.
Eller måske skulle vi kigge til NATO-traktaten, som i artikel 2 faktisk forudser et stærkere ikke militært, men økonomisk samarbejde.
Udenrigsministeren var i sin tale inde på covidkrisen.
Det tror jeg blev en øjenåbner for rigtig mange.
Jeg husker f.eks., da Australien insisterede på at få nye informationer, som man mente at Kina lå inde med, i forhold til hvordan covid var udviklet, hvor Kina ikke bare nægtede at svare, men også lavede sanktioner mod Australien på oksekød.
Det tror jeg kunne være vejen frem.
Så er vi nødt til at betragte Taiwan som en allieret.
Etkinapolitikken skal ikke alene defineres af Kina.
Og den måde, man i øjeblikket i FN-systemet søger at fremme en stadig mere aktivistisk og udvidende forståelse af, hvad etkinapolitikken dækker over, kan aldrig nogen sinde blive en dansk udenrigspolitisk prioritet eller interesse – eller EU's for den sags skyld.
Taiwan bør betragtes som et foregangsland i hele Asien – som et sprudlende demokrati, som et land, hvor man har frie valg, har frihedsrettigheder og har alt det, som i Kina er og med al sandsynlighed i rigtig, rigtig mange år vil vedblive med at være et fremmedlegeme.
Vi har en interesse i Mellemøsten, eller vi har måske flere, men det ene hænger sammen med det andet.
Vi har interesse i fred, samhørighed og samhandel, men det må aldrig blive på de præmisser, som Kina udstikker.
Og derfor kunne man jo i Danmark f.eks. tillade, at taiwanesere ikke skal gå og kaldes kinesere i de officielle papirer.
Det er et lille symbolsk, men dog vigtigt skridt i retning af den anerkendelse, som Taiwan har brug for, og det skal vi ikke tillade at Kina dikterer.
Så mere handling og mere reaktion i forhold til den virkelighed, vi befinder os i, vil være at eftertragte.
Tak, formand.